Liður í samráði við almenning um endurskoðun stjórnarskrárinnar er rökræðukönnun sem fram fer um helgina . Þetta er göfug hugmynd sem gengur út á að fólk rökræði um einstaka þætti stjórnarskrárinnar . Kanna á sérstaklega hvort viðhorf fólks breytist við það að ræða hlutina og hlusta á rök og mótrök . Það verður eiginlega að teljast aðdáunarverð bjartsýni að ætla að koma 300 Íslendingum á sama stað til að hlusta á rök annarra . Það er ekki beint íslenski hátturinn að rökræða við þá sem kunna að vera á annarri skoðun en maður sjálfur og segja svo í lokin : „ Já , þetta er rétt hjá þér . Þú hefur með rökum þínum fengið mig til að skipta um skoðun . “ En einhvern tímann er allt fyrst . Þann 20. október 2012 fór fram þjóðaratkvæðagreiðsla um endurskoðun stjórnarskrárinnar . Mikill meirihluti vildi leggja tillögur stjórnlagaráðs til grundvallar nýrri stjórnarskrá . Afgerandi meirihluti vildi að náttúruauðlindir sem ekki væru í einkaeigu yrðu lýstar þjóðareign . Þjóðin vildi líka persónukjör til Alþingis í meiri mæli , jafnt vægi atkvæða og að tiltekið hlutfall kjósenda gæti krafist þjóðaratkvæðagreiðslu . Það hljóta allir að bíða spenntir eftir niðurstöðum helgarinnar .